CímlapMezőHírHidas, önjáró szántóföldi permetezőgépek
2011-08-09 MezőHír, Technika
A hajtást rendszerint 100-200 kW teljesítményű dízelmotor biztosítja. Az alvázat úgy alakítják ki, és a részegységeket úgy helyezik el, hogy kiegyenlített kerékterhelést érjenek el üres és tele permetlétartály esetén is. Az üzembiztosság, a teljesítmény és a munkaminőség szempontjából egyaránt előnyös, hogy a gépek alváza gyakran pneumatikus rugózással van ellátva, amely a terheléstől függően szabályozott. A csillapított rezgé sek következtében kényelmesebb az üzemeltető munkája, kisebb a gép elemeinek igénybevétele, nagyobb munkasebesség alkalmazható, kisebb a szórókeret lengése, jobb a kereszt-, illetve hosszirányú szórásegyenletesség.
Az önjáró gépek többsége kéttengelyes négykerekes kivitelű, és hidrosztatikus öszkerékhajtással működik, ami lehetővé teszi a fokozatmentes sebességváltást és a terepviszonyokhoz való rugalmas alkalmazkodást. Emellett vannak kéttengelyes, három kerekes és főleg a 8000-10000 literes tartállyal készülő típusok között háromtengelyű, hatkerekes kivitelűek is. A hidrosztatikus hajtáshoz 3-5 fokozatú mechanikus sebességváltó kapcsolódhat, amellyel permetezésnél kis sebesség és nagy nyomaték, közúton pedig nagy sebesség és kis nyomaték érhető el. Egyes gépek tempomattal vannak ellátva.
A nagy tömegű gépek biztonságos működtetéséhez hatékony fékrendszerre van szükség, amely általában hidraulikus vagy pneumatikus, rásegí-téses kivitelű, dob- vagy tárcsafékekkel.
A kormányzás rendszerint elektronikus szabályozású hidraulikus szervokormánnyal történik, amely többféle üzemmódot tesz lehetővé. Közúton hagyományos elsőkerék-kormányzás alkalmazható, terepen pedig az első és hátsó kerekek ellenkező irányú elfordításával egyes gépek szinte helyben meg tudnak fordulni. A kerekek azonos irányú elfordításával oldalazó járás is alkalmazható, amely lejtős területen lehetővé teszi az oldalirányú csúszás megakadályozását, a gép nyomon tartását.
A biztonsági, klimatizált, aktív szénszűrővel védett, túlnyomással és zajvédelemmel ellátottvezetőfülke általában panorámakilátást biztosít, ami megkönnyíti a vezető munkáját, lehetővé teszi a pontos kormányzást, a munka ellenőrzését. Emellett légrugós, állítható vezetőülés és ugyancsak állítható kormány biztosítja a kezelés kényelmét. Ugyanezt a célt szolgálja a multifunkciós kezelőkar, amellyel a gép működtetésénél a legfontosabb műveletek egyszerűen és biztonságosan elvégezhetők.
A gépek általában 2000-4000 literes tartállyal és 18-32 m munkaszélességű szórókerettel készülnek. Alegnagyobb, több száz vagy ezer hektáros gazdaságokban, illetve bérmunka-vállalkozók üzemeltetésében az 5000-10000 literes tartállyal és 32-48 m munkaszélességű szórószerkezettel felszerelt önjáró permetezőgépek alkalmazhatók eredményesen.
Jelentős minőségi javulás érhető el azzal, hogy a korszerű önjáró permetezőgépek szórókeretén gyakran két vezeték van kiépítve, és a permetlé cirkulációs rendszerben jut el a szórófejekhez. Ez azt jelenti, hogy a szórófejeknél állandóan biztosított az üzemi nyomás, tehát a bekapcsoláskor azonnal a beállított permetlémennyiség kerül kiszórásra. Ezáltal elkerülhető az a hiba, amely az indulásnál jelentkezik: a nyomás olyankor a szórófejeknél még nem elegendő, az üzemi érték csak fokozatosan alakul ki, ezért a kezelés a kezdeti szakaszon nem megfelelő. A helytelenül, kis dózissal, nem megfelelő porlasztással és egyenletességgel kezelt felület nagysága az üzemeltetési paraméterektől (munkasebesség, üzemi nyomás, stb.) függően jelentős lehet. Vegyszeres gyomirtásnál ez a hiba különösen jól megfigyelhető; gyakori látvány, hogy az egyébként jól kezelt tábla szélén, ahol a permetezőgép megindult, gyomosodás lép fel, amely a táblán befelé haladva fokozatosan megszűnik. A helytelenül kezelt területek további hátránya a közvetlen kár mellett, hogy újabb fertőzések kiindulását okozhatják. A cirkulációs per-metlérendszer lehetővé teszi ennek a hibaforrásnak a kiküszöbölését.
A hidas permetezőgépek elsősorban kukorica védelménél nélkülözhetetlenek, de jól használhatók napraforgó, dohány és más magasnövésű sorkultúrában, valamint alacsony növésű növények kezelésénél is. A gépek egy része adaptercserével szilárd műtrágyák kiszórására is alkalmas.
dimitrievits györgy
hidas permetezőgép